આ ફિલ્મ સામે રાજસ્થાનથી શરૃ થયેલી વિરોધની આગ ભારતનાં અનેક રાજ્યો સુધી પહોંચી છે. ગુજરાત સહિત ચાર રાજ્યોએ તો આ ફિલ્મ રિલીઝ કરવા સામે પ્રતિબંધ મૂકતો નિર્ણય કર્યો હતો. આખરે મામલો સુપ્રીમ સુધી પહોંચતા સુપ્રીમ કોર્ટે ફિલ્મને દેશભરમાં રિલીઝ કરવાની લીલીઝંડી તો આપી દીધી, પણ કરણી સેના અને રાજપૂત સમાજનો રોષ ઠંડો પડવાને બદલે વધારે ભડકી રહ્યો છે. આ ફિલ્મનું નામ બદલાવીને પદ્માવત કરવામાં આવ્યંુ છતાં તેનો વિરોધ યથાવત્ રહ્યો છે. આ વિવાદિત ફિલ્મને તા. રપમીએ રિલીઝ કરવાનો નિર્ણય કરાયો છે, પણ કેટલાં રાજ્યોમાં ફિલ્મ રિલીઝ થશે કે કેમ? તે એક મોટો સવાલ છે. તંત્ર ફિલ્મને રિલીઝ કરવા માગતા સિનેમા સંચાલકોને સુરક્ષાની ખાતરી આપી રહ્યું છે, પણ માહોલ એવો ઊભો થયો છે કે મોટા ભાગના સિનેમાના સંચાલકો જોખમ લેવા માગતા નથી. વર્તમાન સ્થિતિમાં ગુજરાત મલ્ટિપ્લેક્સ એસોસિયેશન રાજ્યમાં ફિલ્મ રિલીઝ ન કરવાનો નિર્ણય જાહેર કરી ચૂક્યું છે. પદ્માવત ફિલ્મનો વિરોધ ગુજરાતમાં હિંસક વળાંક લઈ રહ્યો છે તે કાયદો અને વ્યવસ્થાની સ્થિતિ માટે ચિંતાનો વિષય છે. ગુજરાતના અનેક વિસ્તારમાં કરણી સેના અને રાજપૂત સમાજના કાર્યકરો આ ફિલ્મને રિલીઝ કરવા સામે વિરોધ કરી રહ્યા છે.